CELEX: 32016R2071
Language: el
Date: 2016-09-22 00:00:00
Title: Κατ' εξουσιοδότηση κανονισμός (ΕΕ) 2016/2071 της Επιτροπής, της 22ας Σεπτεμβρίου 2016, για την τροποποίηση του κανονισμού (ΕΕ) 2015/757 του Ευρωπαϊκού Κοινοβουλίου και του Συμβουλίου όσον αφορά τις μεθόδους για την παρακολούθηση των εκπομπών διοξειδίου του άνθρακα, τους κανόνες παρακολούθησης και άλλες σχετικές πληροφορίες (Κείμενο που παρουσιάζει ενδιαφέρον για τον ΕΟΧ )

26.11.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 320/1
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2016/2071 ΤΗΣ ΕΠΙΤΡΟΠΉΣ
   της 22ας Σεπτεμβρίου 2016
   για την τροποποίηση του κανονισμού (ΕΕ) 2015/757 του Ευρωπαϊκού Κοινοβουλίου και του Συμβουλίου όσον αφορά τις μεθόδους για την παρακολούθηση των εκπομπών διοξειδίου του άνθρακα, τους κανόνες παρακολούθησης και άλλες σχετικές πληροφορίες
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2015/757 του Ευρωπαϊκού Κοινοβουλίου και του Συμβουλίου, της 29ης Απριλίου 2015, για την παρακολούθηση, την υποβολή εκθέσεων και επαλήθευση των εκπομπών διοξειδίου του άνθρακα από θαλάσσιες μεταφορές και για την τροποποίηση της οδηγίας 2009/16/ΕΚ (1) και ιδίως το άρθρο 5 παράγραφος 2,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) 2015/757 ορίζει κανόνες για την επακριβή παρακολούθηση, υποβολή εκθέσεων και επαλήθευση των εκπομπών διοξειδίου του άνθρακα (CO2) και άλλων συναφών πληροφοριών από τα πλοία που καταπλέουν σε λιμένες, βρίσκονται εντός λιμένων ή αποπλέουν από λιμένες οι οποίοι υπάγονται στη δικαιοδοσία κράτους μέλους, ώστε να προωθηθεί η μείωση των εκπομπών CO2 από τις θαλάσσιες μεταφορές με οικονομικά αποδοτικό τρόπο.
            
         
               (2)
            
            
               Το παράρτημα I του κανονισμού (ΕΕ) 2015/757 καθορίζει τις μεθόδους για την παρακολούθηση των εκπομπών CO2 με βάση την κατανάλωση καυσίμου. Το παράρτημα II του κανονισμού (ΕΕ) 2015/757 θεσπίζει τους κανόνες για την «παρακολούθηση άλλων συναφών πληροφοριών».
            
         
               (3)
            
            
               Το μέρος Α του παραρτήματος I του κανονισμού (ΕΕ) 2015/757 προβλέπει ότι οι εκπομπές CO2 πρέπει να υπολογίζονται ύστερα από πολλαπλασιασμό των συντελεστών εκπομπών με την κατανάλωση καυσίμου. Η τελευταία προσδιορίζεται με βάση τις μεθόδους παρακολούθησης Α (BDN και περιοδική απογραφή δεξαμενών καυσίμου), B (παρακολούθηση των δεξαμενών καυσίμου στο πλοίο) και Γ (όργανα μέτρησης ροής για τις εφαρμοστέες διεργασίες καύσης) που καθορίζονται στο μέρος Β του προαναφερθέντος παραρτήματος. Στην απόφαση του IMO σχετικά με τις κατευθυντήριες γραμμές για τη μέθοδο υπολογισμού του σχεδιαστικού δείκτη ενεργειακής αποδοτικότητας (2) που επιτυγχάνεται στα νέα πλοία καθορίζεται ένα σύνολο προκαθορισμένων τιμών για συντελεστές εκπομπών όσον αφορά τα συνήθη καύσιμα του εμπορίου που χρησιμοποιούνται σε πλοία. Αυτές οι προκαθορισμένες τιμές είναι δυνατόν να χρησιμοποιούνται για τον υπολογισμό των εκπομπών CO2 από τη ναυτιλία. Η εφαρμογή των εν λόγω προκαθορισμένων τιμών από τα πλοία για την παρακολούθηση και την αναφορά των εκπομπών τους CO2 σύμφωνα με το παράρτημα I του κανονισμού (ΕΕ) 2015/757 εξασφαλίζει μια ευέλικτη κανονιστική προσέγγιση και συγχρόνως έναν εναρμονισμένο τρόπο εφαρμογής.
            
         
               (4)
            
            
               Οι μέθοδοι παρακολούθησης Α, Β και Γ ρυθμίζουν τον προσδιορισμό του ανεφοδιασμού με καύσιμα (bunkering) ή της ποσότητας καυσίμου που απομένει στις δεξαμενές του πλοίου χρησιμοποιώντας τιμές πραγματικής πυκνότητας του καυσίμου για τη μετατροπή του όγκου σε μάζα καυσίμου. Σύμφωνα με το στοιχείο γ) πέμπτο εδάφιο παράγραφος 2 μέρος Β του παραρτήματος I, οι εταιρείες που χρησιμοποιούν τη μέθοδο παρακολούθησης Β μπορούν να προσδιορίζουν την πραγματική πυκνότητα με βάση την πυκνότητα που μετράται σε δοκιμή ανάλυσης που διενεργείται σε διαπιστευμένο εργαστήριο καυσίμων, εφόσον υπάρχει. Η επέκταση της δυνατότητας αυτής σε εταιρείες που χρησιμοποιούν τις μεθόδους παρακολούθησης Α και Γ θα επιτρέψει την εναρμονισμένη εφαρμογή των τριών μεθόδων παρακολούθησης, σύμφωνα με το πρότυπο ISO 3675: 1998 (3). Η εν λόγω επέκταση συμβαδίζει πλήρως με τις πρακτικές στον κλάδο και θα ενισχύσει τη συγκρισιμότητα της κατανάλωσης καυσίμων που παρακολουθείται με τη βοήθεια των εν λόγω τριών μεθόδων.
            
         
               (5)
            
            
               Η έννοια των αποστάσεων ταξιδίου (berth-to-berth) θα εξασφαλίσει μεγαλύτερη σαφήνεια και θα προφέρει μια εναρμονισμένη προσέγγιση όσον αφορά τα ακριβή σημεία έναρξης και λήξης των δρομολογίων. Έτσι, θα βελτιωθούν οι χρησιμοποιούμενες παράμετροι για την παρακολούθηση του χρόνου παραμονής στη θάλασσα και της διανυθείσας απόστασης, όπως ορίζεται στα στοιχεία α) και β) παράγραφος 1 μέρος Α παράρτημα II του κανονισμού (ΕΕ) 2015/757 και θα τηρούνται οι πρακτικές του κλάδου.
            
         
               (6)
            
            
               Οι κατευθυντήριες γραμμές για την εθελοντική χρήση του λειτουργικού δείκτη ενεργειακής αποδοτικότητας των πλοίων (4) και το πρότυπο EN 16258 (2012) της CEN (5) παρέχουν στα πλοία ro-ro τη δυνατότητα να παρακολουθούν και να υποβάλλουν εκθέσεις σχετικά με το φορτίο που μεταφέρουν με βάση την πραγματική μάζα των εμπορευμάτων. Η προσθήκη αυτής της επιπλέον παραμέτρου στις παραμέτρους που ορίζονται στο στοιχείο ε) παράγραφος 1 μέρος Α παράρτημα II του κανονισμού (ΕΕ) 2015/757 θα αντικατοπτρίζει καλύτερα τις πρακτικές του κλάδου και, ως εκ τούτου, θα διευκολύνει την παρακολούθηση.
            
         
               (7)
            
            
               Σύμφωνα με τη συνήθη πρακτική της διαβούλευσης με εμπειρογνώμονες κατά την προπαρασκευαστική φάση των κατ' εξουσιοδότηση πράξεων, συστάθηκε «υποομάδα παρακολούθησης στο πλαίσιο του συστήματος ΠΥΕ της ναυτιλίας» με τη συμμετοχή εμπειρογνωμόνων από τα κράτη μέλη, τον κλάδο της ναυτιλίας και την κοινωνία των πολιτών υπό την αιγίδα του Ευρωπαϊκού φόρουμ για την Αειφόρο Ναυτιλία (ESSF). Η υποομάδα εντόπισε μια σειρά διεθνών και ευρωπαϊκών προτύπων, διεθνείς κανόνες και επιστημονικές και τεχνικές εξελίξεις και συνέστησε ότι θα πρέπει να καλύπτονται από τον παρόντα κανονισμό. Το σχέδιο συστάσεων της υποομάδας σχετικά με τα θέματα αυτά εγκρίθηκε από την ολομέλεια του ESSF στις 28 Ιουνίου 2016.
            
         
               (8)
            
            
               Κατά συνέπεια, τα παραρτήματα I και II του κανονισμού (ΕΕ) 2015/757 θα πρέπει να τροποποιηθούν ανάλογα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα παραρτήματα I και II του κανονισμού (ΕΕ) 2015/757 τροποποιούνται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 22 Σεπτεμβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 123 της 19.5.2015, σ. 55.
   
      (2)  MEPC 245 (66) 2014.
   
      (3)  ISO 3675: 1998 αργό πετρέλαιο και υγρά προϊόντα πετρελαίου — Εργαστήριο προσδιορισμού της πυκνότητας ή της σχετικής πυκνότητας — Υδρομετρική μέθοδος.
   
      (4)  MEPC.1/Circ.684 Κατευθυντήριες γραμμές του IMO για την εθελοντική χρήση του δείκτη ενεργειακής απόδοσης στη λειτουργία των πλοίων.
   
      (5)  Μεθοδολογία για τον υπολογισμό και τη δήλωση ενεργειακής κατανάλωσης και των εκπομπών αερίων του θερμοκηπίου στις μεταφορικές υπηρεσίες (εμπορεύματα και επιβάτες).
   
      ΠΑΡΑΡΤΗΜΑ
      Τα παραρτήματα I και ΙΙ του κανονισμού (ΕΕ) 2015/757 τροποποιούνται ως εξής:
      
                  1.
               
               
                  Το παράρτημα I τροποποιείται ως εξής:
                  
                              α)
                           
                           
                              το μέρος Α αντικαθίσταται από το ακόλουθο κείμενο:
                              «A.   ΥΠΟΛΟΓΙΣΜΟΣ ΤΩΝ ΕΚΠΟΜΠΩΝ CO2 (ΑΡΘΡΟ 9)
                              Για τον υπολογισμό των εκπομπών CO2 οι εταιρείες εφαρμόζουν τον ακόλουθο τύπο:
                              Κατανάλωση καυσίμου × συντελεστή εκπομπών
                              Στην κατανάλωση καυσίμων περιλαμβάνεται το καύσιμο που καταναλώνουν οι κύριοι και βοηθητικοί κινητήρες, οι αεριοστρόβιλοι, οι λέβητες και οι γεννήτριες αδρανούς αερίου.
                              Η κατανάλωση καυσίμων κατά τον ελλιμενισμό υπολογίζεται χωριστά.
                              Εφαρμόζονται οι ακόλουθες προκαθορισμένες τιμές για τους συντελεστές εκπομπών για καύσιμα που χρησιμοποιούνται επί του σκάφους:
                              
                                          Τύπος καυσίμου
                                       
                                       
                                          Αναφορά
                                       
                                       
                                          Συντελεστής εκπομπών (t-CO2/t-καύσιμο)
                                       
                                    
                                          
                                                      1.
                                                   
                                                   
                                                      Ντίζελ/πετρέλαιο εσωτερικής καύσης
                                                   
                                                
                                       
                                          ISO 8217 ποιότητες DMX έως και DMB
                                       
                                       
                                          3,206
                                       
                                    
                                          
                                                      2.
                                                   
                                                   
                                                      Ελαφρύ μαζούτ (LFO)
                                                   
                                                
                                       
                                          ISO 8217 ποιότητες RMA έως και RMD
                                       
                                       
                                          3,151
                                       
                                    
                                          
                                                      3.
                                                   
                                                   
                                                      Βαρύ μαζούτ (HFO)
                                                   
                                                
                                       
                                          ISO 8217 ποιότητες RME έως και RMK
                                       
                                       
                                          3,114
                                       
                                    
                                          
                                                      4.
                                                   
                                                   
                                                      Υγραέριο (LPG)
                                                   
                                                
                                       
                                          Προπάνιο
                                       
                                       
                                          3,000
                                       
                                    
                                          Βουτάνιο
                                       
                                       
                                          3,030
                                       
                                    
                                          
                                                      5.
                                                   
                                                   
                                                      Υγροποιημένο φυσικό αέριο (LNG)
                                                   
                                                
                                       
                                           
                                       
                                       
                                          2,750
                                       
                                    
                                          
                                                      6.
                                                   
                                                   
                                                      Μεθυλική αλκοόλη
                                                   
                                                
                                       
                                           
                                       
                                       
                                          1,375
                                       
                                    
                                          
                                                      7.
                                                   
                                                   
                                                      Αιθανόλη
                                                   
                                                
                                       
                                           
                                       
                                       
                                          1,913
                                       
                                    Εφαρμόζονται κατάλληλοι συντελεστές εκπομπών για τα βιοκαύσιμα και τα εναλλακτικά μη ορυκτά καύσιμα και άλλα καύσιμα για τα οποία δεν προβλέπονται προκαθορισμένες τιμές.»·
                           
                        
                              β)
                           
                           
                              το μέρος Β τροποποιείται ως εξής:
                              
                                          i)
                                       
                                       
                                          στο πέμπτο εδάφιο της παραγράφου 1, το στοιχείο β) αντικαθίσταται από το ακόλουθο κείμενο:
                                          
                                                      «β)
                                                   
                                                   
                                                      την πυκνότητα που μετράται από τον προμηθευτή καυσίμων κατά τον ανεφοδιασμό με καύσιμα και καταγράφεται στο τιμολόγιο ή στο BDΝ·»·
                                                   
                                                
                                    
                                          ii)
                                       
                                       
                                          στο πέμπτο εδάφιο της παραγράφου 1, προστίθεται το ακόλουθο στοιχείο γ):
                                          
                                                      «γ)
                                                   
                                                   
                                                      την πυκνότητα που μετράται σε δοκιμή ανάλυσης που διενεργείται σε διαπιστευμένο εργαστήριο δοκιμής καυσίμων, εφόσον υπάρχει.»·
                                                   
                                                
                                    
                                          iii)
                                       
                                       
                                          στο τέταρτο εδάφιο της παραγράφου 3, το στοιχείο β) αντικαθίσταται από το ακόλουθο κείμενο:
                                          
                                                      «β)
                                                   
                                                   
                                                      την πυκνότητα που μετράται από τον προμηθευτή καυσίμων κατά τον ανεφοδιασμό με καύσιμα και καταγράφεται στο τιμολόγιο ή στο BDΝ·»·
                                                   
                                                
                                    
                                          iv)
                                       
                                       
                                          στο τέταρτο εδάφιο της παραγράφου 3, προστίθεται το ακόλουθο στοιχείο γ):
                                          
                                                      «γ)
                                                   
                                                   
                                                      την πυκνότητα που μετράται σε δοκιμή ανάλυσης που διενεργείται σε διαπιστευμένο εργαστήριο δοκιμής καυσίμων, εφόσον υπάρχει.».
                                                   
                                                
                                    
                        
            
                  2.
               
               
                  Στο παράρτημα II μέρος Α, η παράγραφος 1 τροποποιείται ως εξής:
                  
                              α)
                           
                           
                              στο στοιχείο α), η πρώτη περίοδος αντικαθίσταται από το ακόλουθο κείμενο:
                              «για τον καθορισμό της ημερομηνίας και ώρας αναχώρησης από τη θέση ελλιμενισμού και άφιξης στη θέση ελλιμενισμού χρησιμοποιείται η παγκόσμια συντονισμένη ώρα (GMT/UTC)·»·
                           
                        
                              β)
                           
                           
                              στο στοιχείο β), η τελευταία περίοδος αντικαθίσταται από το ακόλουθο κείμενο:
                              «Η διανυθείσα απόσταση υπολογίζεται από τη θέση ελλιμενισμού του λιμένα αναχώρησης στη θέση ελλιμενισμού του λιμένα άφιξης και εκφράζεται σε ναυτικά μίλια·»·
                           
                        
                              γ)
                           
                           
                              στο στοιχείο ε), το πρώτο εδάφιο αντικαθίσταται από το ακόλουθο κείμενο:
                              «για τα πλοία ro-ro, το μεταφερόμενο φορτίο προσδιορίζεται ως η μάζα φορτίου εντός του πλοίου, που προσδιορίζεται ως η πραγματική μάζα ή ως ο αριθμός των μονάδων φορτίου (φορτηγών, οχημάτων κ.λπ.) ή των lane meters πολλαπλασιασμένος επί τις προκαθορισμένες τιμές για το βάρος τους.».